**ORIENTACIONS PER A LA GESTIÓ DE LA INFORMACIÓ EN EL PROCÉS DE PREINSCRIPCIÓ 2018-19 ALS CENTRES SOSTINGUTS AMB FONS PÚBLICS DEL PRAT DE LLOBREGAT, CONSENSUADES AL PLENARI DE DIRECCIONS DE CENTRES**

En relació a la gestió de la informació que es facilita a les famílies al llarg del procés de preinscripció als centres del Servei d’Educació de Catalunya al Prat de Llobregat, cal tenir present que:

L’article 6 de la RESOLUCIÓ ENS/603/2018, de 27 de març, estableix la informació i les llistes que s’han de fer públics al llarg del procés:

* Els aspectes d’informació del centre d’acord amb l’article 4 del Decret 75/2007
* Llista de sol·licituds de preinscripció al centre amb la puntuació provisional.
* Llista de sol·licituds de preinscripció al centre amb la puntuació un cop resoltes les reclamacions.
* Llista ordenada definitiva de les sol·licituds de preinscripció al centre.
* Llista d'alumnes admesos: sol·licituds de preinscripció amb el centre assignat i sol·licituds assignades al centre amb indicació del centre de primera petició.
* Llista d'espera.
* Llista d'alumnes matriculats al centre procedents del procés de preinscripció i admissió, i nombre de vacants resultants un cop finalitzat el procés.

\*En el segon cicle d'educació infantil, l'educació primària i l'educació secundària obligatòria, les oficines municipals d'escolarització també fan públiques aquestes llistes.

Per tant, la informació anterior i les llistes relacionades, s’han de fer públiques en els terminis i condicions establerts a la Resolució.

Qualsevol altra informació que es faciliti des dels centres o des de l’Oficina Municipal d’Escolarització, al llarg del procés de preinscripció, s’haurà de gestionar vetllant per la necessària igualtat d’oportunitats d’accés a la informació de totes les famílies interessades en el procés, evitant donar informació poc fidedigne que poc perjudicar a tercers i garantint la confidencialitat de les dades.

Resulta per tant, recomanable, evitar facilitar informació concreta durant el procés de recepció de sol·licituds, tal com sol·licituds rebudes fins un determinat moment o càlcul subjectiu de possibilitats d’accedir al centre, atès que es fa impossible garantir la mateixa informació a tots els interessats. Encara més si tenim en compte que, els agents de recollida de sol·licituds no són exclusivament el centre escollit en primera opció.

Cal tenir en compte que, un cop facilitada informació més enllà de la ressenyada a la Resolució, es fa impossible controlar l’ús que se’n pugui fer per part de terceres persones.

Tenint en compte aquestes consideracions, el conjunt de direccions de centres públics i concertats, conjuntament amb els presidents de les respectives CGA, acorden prendre-les com a referència a l’hora de gestionar la informació.